
R E P U B L I K A  H R V A T S K A

Z A K L J U Č A K
 
Trgovački sud u Zagrebu po sucu pojedincu Nevenki Siladi Rstić u stečajnom postupku otvorenim nad stečajnim dužnikom TIP TOURS - PUTNIČKA AGENCIJA d.o.o. za turizam i trgovinu u stečaju, Zagreb (Grad Zagreb), Nova ves 69, OIB: 83011422157, dana 15. ožujka 2016. godine
z a k l j u č i o  j e

I.) U stečajnom postupku koji se vodi nad stečajnim dužnikom TIP TOURS - PUTNIČKA AGENCIJA d.o.o. za turizam i trgovinu u stečaju, Zagreb (Grad Zagreb), Nova ves 69, OIB: 83011422157, određuje se ponovno prvo ročište za javnu dražbu radi prodaje nekretnina u vlasništvu stečajnog dužnika, uz odgovarajuću primjenu pravila o ovrsi na nekretninama upisanih u zemljišnim knjigama Općinskog suda u Rijeci, stalna služba Crikvenica u zk. ul. br. 2272, poduložak 14 k.o. Sveta Jelena, 14. ETAŽA: 44/768 dijela kat. čest. br. 592/43 KUĆA, ZGRADA, GARAŽA I DVOR ukupne površine 215 hvati povezano s vlasništvom stana br. 4. u potkrovlju koji se sastoji od dnevnog boravka, kuhinje, sobe, kupaone, hodnika, terase ukupne površine 44,40 metara kvadratnih što čini 44/768 dijela u odnosu na cijelu nekretninu.

Na navedenoj nekretnini upisano je razlučno pravo u korist vjerovnika NAVA BANKA d.d. u stečaju, Zagreb, Tratinska 27, OIB: 0749291398 i to temeljem:

· Sporazuma o osiguranju novčane tražbine zasnivanjem založnog prava na nekretnini od 15. listopada 2008. godine, poslovni broj Ov-8911/08 radi osiguranja novčane tražbine u iznosu od 140.000,00 €, prema srednjem tečaju za Eure Hrvatske narodne banke važećem na dan korištenja kredita uvećano za ugovorne i zatezne zakonske kamate te troškove postupka.

II.) Utvrđena vrijednost iznosi 

iznosi 685.000,00 kuna (slovima: šestosamdesetipettisuća kuna)

III.) NAČIN PRODAJE:

· Nekretnine iz točke I.) ovog rješenja prodavat će se u stečajnom postupku usmenom javnom dražbom, kao cjelina.

Ročište za javnu dražbu održat će se pred stečajnim sucem u zgradi Trgovačkog suda u Zagrebu, soba broj 94/II (ulična zgrada), dana  

12. travnja 2016. godine u 11,30 sati.

Ročište će se održati i ako na njemu sudjeluje samo jedan ponuditelj.

IV.) Ovaj zaključak o prodaji objavit će se na mrežnoj stranici e-Oglasna ploči Trgovačkog suda u Zagrebu, na web stranici Visokog trgovačkog suda RH, u očevidniku nekretnina koji vodi Hrvatska gospodarska komora, a razlučni vjerovnici mogu ga objaviti i u jednom od javnih glasila.

V.) UVJETI PRODAJE:

1.) Prodaju se nekretnine navedene u točci I.) ovog zaključka

2.) Vrijednost nekretnina utvrđena je u iznosu kao pod točkom II.) ovog rješenja.

3.) Nekretnine iz točke I.) ovog zaključka prodavat će se na prvom ročištu za javnu dražbu po početnoj cijeni koja je jednaka utvrđenoj vrijednosti nekretnina kao pod točkom II.) ovog rješenja i ispod te cijene ne mogu se prodati na ovom prvom ročištu, sukladno odredbi čl. 164. st. 6. Stečajnog zakona (NN 44/96 do 133/12: dalje SZ).

4.) Sve poreze i pristojbe u svezi s prodajom nekretnina snosi kupac.

5.) Kao kupci mogu sudjelovati samo osobe koje su najkasnije dva dana prije dana održavanja ročišta za dražbu uplatile  jamčevinu u iznosu od 10 % utvrđene vrijednosti nekretnina iz  točke I.) ovog zaključka na račun sudskog depozita  Trgovačkog suda u Zagrebu pri  Hrvatskoj poštanskoj banci d.d. Zagreb broj HR9223900011300000460,  poziv na broj 23415 i dokaz o tome predoče stečajnom sucu prije početka dražbe. Punomoćnici ponuditelja mogu sudjelovati na dražbi samo uz ovjerenu specijalnu punomoć. Sudionicima dražbe koji ne uspiju u nadmetanju, jamčevina će se vratiti  odmah  nakon zaključenja javne dražbe. Na jamčevinu se ne obračunavaju kamate.

6.) Kupac je dužan uplatiti razliku između jamčevine  i postignute kupoprodajne cijene u   roku od 15 dana od održane javne dražbe. Ako kupac u tom roku ne položi kupovninu sud će posebnim rješenjem prodaju oglasiti nevažećom i odrediti novu prodaju uz uvjete određene za prodaju koja je oglašena nevažećom, a iz položene jamčevine namirit će se troškovi nove prodaje i naknaditi razlika između kupovnine postignute na prijašnjoj prodaji i  novoj prodaji.

7.) Nekretnine će se rješenjem o dosudi dosuditi kupcu koji ponudi najpovoljniju cijenu. Ukoliko bude više kupaca, nekretnina će se dosuditi i kupcima koji su ponudili nižu cijenu (ali ne i nižu od one početne na ovom ročištu za prodaju)  prema veličini ponuđene cijene, ako kupci koji su ponudili veću cijenu ne polože kupovninu u roku.
8.) U rješenju o dosudi nekretnina sud će odrediti da se nakon pravomoćnosti toga rješenja i nakon što kupac položi kupovninu, u zemljišnim knjigama upisati u njegovu korist pravo vlasništva na dosuđenim nekretninama, te brisati prava i terete na nekretninama koji prestaju njihovom prodajom.

9.) Nakon pravomoćnosti rješenja o dosudi i nakon što kupac položi kupovninu sud će donijeti zaključak o predaji nekretnina kupcu, čime kupac stupa u posjed istih.

10.) Prodaja se obavlja po načelu «viđeno-kupljeno», što isključuje sve naknadne prigovore kupca.

11.) Razgledati nekretnine i dokumentaciju vezanu  uz iste, zainteresirane osobe mogu u vrijeme dogovoreno sa stečajnim upraviteljem na tel. br. 098/203-836
					
Obrazloženje

	Nakon pravomoćne obustave ovršnog postupka pred Općinskim sudom u Crikvenici, pred kojim se unovčavala gore navedena nekretnina, ovaj je sud po prijedlogu stečajnog upravitelja, sukladno odredbi čl. 164. Stečajnog zakona (NN 44/96, 29/99, 129/00, 123/03, 82/06, 116/10, 25/12, 133/12; dalje u tekstu SZ), donio rješenje o prodaji, proveo ročište radi utvrđenja vrijednosti nekretnine, donio zaključak o utvrđenoj vrijednosti nekretnine te odlučio kao u izreci ovog zaključka o prodaji sukladno odredbama Ovršnog zakona (NN 112/12; 93/14), odnosećim na prodaju nekretnina.

	Na prvom ročištu za javnu dražbu nekretnine se ne mogu prodati ispod utvrđene vrijednosti temeljem čl. 164. SZ-a.

U Zagrebu, 15. ožujka 2016.
									               SUDAC:
								  	  Nevenka Siladi Rstić, v. r.
UPUTA O PRAVNOM LIJEKU:
Protiv ovog zaključka nije dopuštena žalba (čl. 11. st. 9. SZ).	

Za točnost otpravka – ovlašten službenik
                 	Ana Brlek




DNa:
1) Stečajnoj upraviteljici, Nina Markovinović Belamarić 
2) Razlučnom vjerovniku, NAVA BANKA d.d. u stečaju, po stečajnom upravitelju Zdravko Mitak, Kneza Mislava 13
3) RH, MF, Porezna uprava
4) Mrežna stranica e-Oglasna ploča Trgovačkog suda Zagreb
5) VTS RH i HKG te za sredstva javnog informiranja, dostavit će stečajni upravitelj

